ททท.จัดมหกรรมดนตรีบนชายหาด ปลุกกระแสการท่องเที่ยวไทย กระตุ้นเศรษฐกิจและการเดินทางท่องเที่ยวในประเทศ
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า ททท. จัดงาน ROCK ON THE BEACH MUSIC FESTIVAL มหกรรมดนตรีบนชายหาด ภายใต้โครงการThailand Festival Experience ผลักดัน Soft Power of Thailand ภายใต้แนวคิด 6F : 4M คือ Food Film Fashion Festival Fight Friendship Music Museum Master และ Meta เพื่อกระตุ้นให้เกิดการเดินทางของนักท่องเที่ยวกระจายรายได้ให้แก่ผู้ประกอบการในพื้นที่ เจาะกลุ่มเป้าหมายนักท่องเที่ยวคุณภาพ อีกทั้งเป็นการขยายฐานนักท่องเที่ยวกลุ่มคุณภาพจากต่างประเทศ เจาะกลุ่มนักท่องเที่ยวในประเทศที่มีรายได้สูงและใช้จ่ายสูงให้เดินทางท่องเที่ยวในประเทศมากขึ้น การจัดกิจกรรมดังกล่าว จะจัดขึ้นในพื้นที่จังหวัดภูเก็ตและกระบี่ ซึ่งเป็นจังหวัดท่องเที่ยวที่มีศักยภาพ มีความพร้อมในการบริหารจัดการพื้นที่ มีทรัพยากรด้านการท่องเที่ยวที่อุดมสมบูรณ์ โดยคาดการณ์ว่าจะมีนักท่องเที่ยวทั้งชาวไทยและชาวต่างชาติร่วมงาน วันละประมาณ 2,500 คน หรือรวมแล้วไม่น้อยกว่า 15,000 คนสำหรับภายในงานมีการจำหน่ายอาหารท้องถิ่น และผลิตภัณฑ์จากผู้ประกอบการชุมชนในพื้นที่จังหวัดภูเก็ตและกระบี่ อีกทั้งยังมีร้านอาหารชื่อดังของทั้ง 2 จังหวัดมาให้บริการที่โซนจำหน่ายกว่า 20 ร้าน รวมถึงผู้ประกอบการธุรกิจท่องเที่ยวในพื้นที่จังหวัดภูเก็ตและกระบี่ อาทิ บริษัทนำเที่ยวโรงแรม/ที่พัก ร้านอาหาร ซึ่งงาน ROCK ON THE BEACH MUSIC FESTIVAL มหกรรมดนตรีบนชายหาด จะจัดขึ้นที่ลานโลมา หาดป่าตอง จังหวัดภูเก็ต ระหว่างวันที่ 17 – 19 มิถุนายน 2565 และ ตะโกลา ยอร์ช มารีน่า จังหวัดกระบี่ ระหว่างวันที่ 24 – 26 มิถุนายน 2565 ตั้งแต่เวลา 15.00 น.– 22.00 น.